b'\n_START_ARTICLE_\nDomino (laro)\n_START_PARAGRAPH_\nAng mga domino, sa pangkalahatan, ay tumutukoy sa mga piraso o pitsang panglaro na bumubuo sa isang pangkat, set, o pakete na pangdomino o sa kabahaging kaurian o kategorya ng mga larong may pitsa. Kaugnay ng matematika, karaniwang tumutukoy ang salitang domino sa anumang parihabang nabuo mula sa pag-uugnay ng dalawang kongruenteng mga parisukat, na gilid sa gilid. Binubuo ang tradisyonal na Intsik-Europeong pangkat ng domino ng 28 mga domino o pitsang pangdomino. Bawat domino ay isang tisa o pitsang parihabang may guhit na humahati sa mukha nito upang maging dalawang dulong parisukat. May tanda ang bawat dulo ng mga tuldok o walang marka. Maaaring walang laman o marka o maaaring may magkakamukhang palamuti ang likuran ng mga domino. Katulad ng mga barahang panglaro at ng dais (betu-beto o puntero), nagagamit ang mga pitsang pangdomino sa sari-saring mga larong pangdomino.'